# Ens Uneix

Ens Uneix (abans amb el nom de La Vall ens Uneix) és un partit polític valencià d'àmbit comarcal sorgit el 2019 arran de de l'expulsió de l'aleshores president de la Diputació de València i alcalde d'Ontinyent (la Vall d'Albaida) Jorge Rodríguez del Partit Socialista del País Valencià (PSPV-PSOE). Des del 2024 forma part d'Unió Municipalista.
La detenció i posterior imputació de Jorge Rodríguez en l'anomenat cas Alqueria el juny de 2018 per presumptes delictes de prevaricació administrativa i malversació de cabals públics va precipitar la seua expulsió del PSPV. Rodríguez va dimitir com a president de la Diputació però va mantindre el càrrec d'alcalde d'Ontinyent i va organitzar el nou partit que va arribar a presentar candidatures municipals a les eleccions de 2019 a diverses localitats de la Vall d'Albaida, a més de la d'Ontinyent on va aconseguir la majoria absoluta i deixar sense representació al PSPV. Rodríguez va rebre el suport explícit de tres exalcaldes socialistes ontinyentins. Altres localitats totes de la Vall d'Albaida amb llista de la nova marca electoral, en aquell moment La Vall ens Uneix, foren Agullent, Albaida, Bufali i el Palomar. A dites eleccions va aconseguir un total de 28 representants al diferents ajuntaments de la comarca (17 dels quals a Ontinyent) i guanyaren l'únic escó en disputa al districte per a la Diputació de València.
El partit va decidir l'octubre de 2021 un canvi de nom que suprimia la referència a la Vall d'Albaida per tal d'iniciar una estratègia d'expansió per les comarques veïnes com la Costera, la Safor i el Comtat.
Per a les eleccions municipals de 2023 el partit va augmentar la seua representació municipal un 35%, obtenint 38 regidors en 9 ajuntaments. Es va presentar en deu dels trenta-quatre municipis de la Vall d'Albaida obtenint de nou l'escó en disputa al districte per a la Diputació de València. També, va presentar candidatures, amb representació, en Villalonga i Muro d'Alcoi. La diputada provincial, la regidora d'Ontinyent Natàlia Enguix, esdevingué determinant per a la configuració del govern de la Diputació. La manca d'enteniment amb el PSPV facilità que el Partit Popular (PP) assumira la presidència de la corporació provincial i Enguix fou nomenada vicepresidenta primera i diputada delegada d'Igualtat, Memòria Democràtica i Relacions amb la Generalitat Valenciana.

## Resultats electorals

Eleccions Municipals :
| Convocatòria | Vots | Percentatge | Regidors |
| Eleccions municipals de 2019 | 12.773 | 0,55% | 28 |
| Eleccions municipals de 2023 | 11.933 | 0,49% | 38 |

## Referències

* ↑ «L'alcalde d'Ontinyent, candidat únic a liderar la Unió Municipalista, vol plantar cara en les pròximes autonòmiques». À Punt Mèdia, 24-10-2024. [Consulta: 24 octubre 2024].
* ↑ «LA VALL ENS UNEIX: ESTEM AMB JORGE, ESTEM AMB ONTINYENT (Manifest dels tres exalcaldes socialistes d'Ontinyent)», dilluns, 29 d’abril 2019. [Consulta: 5 abril 2023].
* ↑ S.L, EDICIONES PLAZA. «Albaida se sube al "tren" de Ens Uneix como herramienta de cambio para mejorar el municipio» (en castellà). [Consulta: 5 abril 2023].
* ↑ «Ens Uneix aterra a la comarca de El Comtat amb els regidors de Muro Àngel Mollà i Xelo Cascant | Onda Elite Radio Muro». Arxivat de l'original el 2023-07-21. [Consulta: 21 juliol 2023].
* 1 2 Ramos, G. «Ens Uneix aumenta un 35% sus regidores y duplica los municipios donde puede gobernar». Levante-EMV, 01-06-2023. [Consulta: 21 juliol 2023].
* 1 2 S.L, EDICIONES PLAZA. «Ens Uneix decidirá el gobierno de la Mancomunitat comarcal al duplicar alcaldías en la Vall d'Albaida» (en castellà). [Consulta: 21 juliol 2023].
* ↑ NTC, À Punt. «Ens Uneix aconsegueix la vicepresidència primera de la Diputació i 15 milions en inversions», 26-07-2023. [Consulta: 7 desembre 2023].